Janubiy Koreyada dunyodagi ilk ko‘rinmas osmono‘par bino quriladi

Amerikaning GDS Architects kompaniyasi Janubiy Koreyada quriladigan dunyodagi ilk ko‘rinmas osmono‘par bino dizaynini ishlab chiqish huquqini qo‘lga kiritdi. U Inchon aeroporti yaqinida bino qilinadi, deya xabar bermoqda “RIA Novosti”.

Dastlabki xabarlarga ko‘ra, Tower Infinity (“Cheksizlik minorasi”) deb nom olgan bino balandligi 450 metrni tashkil qiladi. Uning dunyodagi oltinchi eng baland bino bo‘lishi kutilmoqda.

Binoning o‘ziga xos jihati uning svetodiodli fasadlarida bo‘lib, ularga ayni paytda binoning narigi tomonida bo‘layotgan hodisalarni uzatib turuvchi optik kameralar o‘rnatiladi. Ularning sharofati bilan minora ko‘rinmasdek bo‘lib tuyuladi.
Loyihaning byudjeti 300 milliard vonni (277 million AQSh dollari) tashkil etadi. Qurilish ishlari keyingi yil boshlanib, 2016-yilda bitishi kutilmoqda.

“Cheksizlik minorasi”dan restoranlar, kinoteatrlar, tomosha maydonlari, ko‘ngilochar istirohat bog‘lari va akvapark ham joy oladi.